Az EESZT oldaláról a technikai azonosító célja, hogy az Ukrajnából menekülő személyek a magyar állampolgárokhoz hasonló magasszintű egészségügyi ellátásban részesülhessenek, egyes elkerülhetetlen technikai korlátok mellett.
A technikai azonosító használatával ha a beteg más egészségügyi szolgáltatónál részesül egészségügyi ellátásban, az egészségügyi szolgáltató hozzáfér a korábbi egészségügyi ellátásra vonatkozó (és ugyanazon technikai azonosítóhoz rögzített) adatokhoz. Az újabb egészségügyi szolgáltató továbbá ugyanezen technikai azonosítóhoz rendelten rögzíti az újabb ellátást (a magyar állampolgárok esetén használt TAJ helyett), biztosítva a későbbi orvosok és szolgáltatók általi hozzáférést.
Amennyiben a beteg a technikai azonosító kialakítását megelőzően részesült Magyarországon ellátásban, a korábbi ellátásaira vonatkozóan az EESZT-ben lévő (más azonosítóra rögzített) adatok a technikai azonosítóval is elérhetőek.
Ezen túl a technikai azonosító és a kapcsolódó EESZT szolgáltatás úgy került kialakításra, hogy alkalmas legyen jellemző státusz- és más változások kezelésére.
Ha a beteg új igazolványt kap (pl. az idegenrendészeti eljárásban új státusz megadása eredményeként), az EESZT nyilvántartása módosításra kerül, a technikai azonosító változatlansága mellett.
Ha a menekülőnek minősülő beteg TAJ számot szerez, úgy az EESZT-ben a technikai azonosítóhoz tárolt adatai a TAJ száma útján is elérhetőek.
Fentieken túl a technikai azonosító(t igazoló dokumentum) alkalmas az Ukrajnából menekülőként minősülés igazolására. Ez a jogalkotó által megállapított és módosított szabályok szerint biztosíthat egészségügyi ellátásra és más szolgáltatásokra jogosultságot.